வெள்ளந்தியான சென்றாயனை ஐஸ்வர்யா ஏமாற்றியது தார்மிகரீதியாக சரியில்லாததுதான். இதில் மாற்றுக்கருத்தில்லை. ஆனால் கமல்ஹாசன் இவ்வளவு பொங்குமளவுக்கு, குத்திக் காண்பிக்கும் அளவுக்கு அது இமாலயத் தவறு அல்ல. இதை விடவும் கொடுமைகள் செய்த மஹத் போன்ற போட்டியாளர்களை ‘எல்கேஜி’ குழந்தையின் கன்னத்தைக் கிள்ளுவது போல் கொஞ்சி வெளியே அனுப்பிய கமல், இன்றைய தினத்தில் அதீதமாக பொங்குவது ஆச்சர்யம். கடந்த சீஸனில் அதிக அலப்பறைகள் செய்த காயத்ரி மற்றும் ஜூலியின் வெளியேற்றத்தின் போது ‘சமூக வலைதளங்களின்’ எதிர்ப்பு காரணமாக “ஆறுதலான’ வார்த்தைகளைச் சொல்லி பாதுகாப்பாக அனுப்பிய கமலின் சமநிலையுணர்வு எங்கே போனது என்று தெரியவில்லை.